Németh Szilárd alighanem belesápad a féltékenységbe, ha elolvassa a Meggyes négerkocka című írást, amely Orbán Viktor kedvenc hetilapjának Huszárkonyha című rovatában jelent meg.

„Afrika lakossága robbanásszerűen szaporodik” – derül ki már az első mondatból, hogy itt bizony a receptműfaj alapvető, az új kulturális korszakkal rezonáló megújításával állunk szemben.

És mielőtt még a szerző rátér a tojás sárgája és a cukor helyes adagolására, azt is megtudjuk, hogy a magyarokat és az egész világot etnikai seprű fenyegeti, de az immunbetegség gyógyításában a magyarság élen áll.

A Demokrata egyébként láthatóan megtalálta a módot, amivel a píszít huszárosan seggbe rúgva kitűnhet a kormánypárti médiumok egyhangúan migránsozó tengeréből, a legfrissebb lapszám egy másik cikke például önfeledten négerezve arról értekezik, hogyan nyomták el a feketék a fehéreket a könnyűzenében.